**Pranešimas žiniasklaidai  
2025 m. kovo 7 d.**

**Verslo centro „Hero“ statyboms obligacijų paklausa vėl viršijo pasiūlą - šįkart 1,5 karto**

**Su Lietuvos nekilnojamojo turto (NT) plėtotoju „Realco“ susijusi UAB „Sostinės bokštai“ sėkmingai išplatino penktąją obligacijų emisijos dalį, skirtą finansuoti Vilniaus centriniame verslo rajone plėtojamo verslo centro „Hero“ statyboms. Jos metu vietoje planuotų 5,5 mln. pritraukta 7,36 mln. eurų. Obligacijos buvo siūlomos Lietuvos, Latvijos ir Estijos investuotojams su 7,8 proc. pajamingumu. Iš viso „Hero“ statyboms rinkoje jau pasiskolinta daugiau nei 40 mln. eurų.**

UAB „Sostinės bokštai“ sėkmingai išplatino penktąją viešą obligacijų emisijos dalį, skirtą finansuoti naujo verslo centro „Hero“ Vilniuje statyboms. Sulaukus didesnio nei planuota investuotojų dėmesio, penktosios obligacijų emisijos dalies nominali vertė buvo padidinta nuo 5,5 mln. iki 7,364 mln. eurų.

„Kaip ir per ketvirtąją obligacijų emisijos dalį praėjusios vasaros pabaigoje, sulaukėme didelio investuotojų susidomėjimo – paklausa beveik pusantro karto viršijo lūkesčius. Investicinė rizika mažėja: pastatas jau stovi, baigti pagrindiniai fasado montavimo darbai, projektas sparčiai juda į priekį. Tai neabejotinai skatina investuotojus pasinaudoti galimybe ir prisidėti prie sėkmingai įgyvendinamo projekto, kuris jau šių metų rugsėjį pasieks finišą“, – džiaugiasi „Realco“ vadovas Julius Dovidonis.

Artėjant verslo centro atidarymui gausėja ir jame įsikursiančių nuomininkų gretos. Šiuo metu sutartys jau pasirašytos su vienu didžiausių logistikos nekilnojamojo turto vystytojų Baltijos šalyse „Sirin Development“, tarptautinė audito, mokesčių ir verslo konsultacijų bendrove „PwC“, „Sapiegos klinika“, ankstyvojo ugdymo mokykla „Eureka“, restoranu „Noon“ ir kt.

**Beveik 400 investuotojų**

Penktosios emisijos dalies obligacijų su 7,8 proc. pajamingumu buvo galima įsigyti ne tik Lietuvos, bet ir Latvijos bei Estijos investuotojams.

Šio etapo metu iš viso sulaukta 363 investuotojų, didžioji dalis jų – iš Lietuvos. Daugiau nei du trečdaliai investavo nuo 1 iki 10 tūkst. eurų, 27 investuotojai paskolino nuo 50 tūkst. iki 1 mln. eurų. Iš Latvijos ir Estijos sulaukta 67 investuotojų, kurių bendrai investuota suma siekia 1,8 mln. eurų. Galutinė obligacijų išpirkimo data – 2026 m. gegužės 18 d.

„Per ankstesnes keturias emisijos dalis investuotojai išpirko obligacijų už daugiau nei 33 mln. eurų. Pridėjus ir penktosios emisijos dalies rezultatą, iš viso verslo centro „Hero“ statyboms rinkoje jau esame pasiskolinę daugiau nei 40 mln. eurų, o visos investicijos į naująjį verslo centrą „Hero“ sieks apie 112 mln. eurų“, – skaičiuoja J. Dovidonis.

Nuo praėjusių metų rugpjūčio 9 dienos „Hero“ obligacijos tapo viešai kotiruojamos ir biržoje: Nasdaq Vilnius vertybinių popierių birža jas įtraukė į prekybą Nasdaq Baltijos „First North“ rinkoje. Dėl prekybos joje, „Hero“ obligacijas rinkos kaina galima parduoti ir nesulaukus jų išpirkimo termino.

Penktąją viešą obligacijų emisijos dalį platino investicijų valdymo bendrovė „Evernord“, Estijos investicinės bankininkystės bendrovė „Redgate Capital“ ir Šiaulių bankas. Obligacijų emisija vykdoma pagal 2024 m. kovo 12 d. Lietuvos banko patvirtinto bazinio prospekto ir balandžio 23 d. patvirtinto priedo prie bazinio prospekto sąlygas. Visais bazinio prospekto teisiniais klausimais konsultavo advokatų kontora „Sorainen“.

Vilniaus centriniame verslo rajone kylantis „Hero“ verslo centras kuriamas laikantis aukščiausių tvarumo ir darbo aplinkos standartų. Projektas siekia gauti „Breeam Excellent“ ir „WELL Gold“ sertifikatus, o pastate bus įdiegtos modernios inžinerinės sistemos, apgalvoti architektūriniai ir dizaino sprendimai, kurie kurs komfortišką darbo aplinką.

*Projektą vysto nekilnojamojo turto bendrovė „Realco“, turinti ilgametę patirtį komercinių ir gyvenamųjų pastatų plėtroje. Bendrovė rinkoje veikia daugiau nei 18 metų ir yra įgyvendinusi projektų su daugiau nei 5 000 naujų būstų bei virš 55 000 kv. m. komercinio ploto.*